AuGUsztus 26.
Szent Adorján és Natália vértanúk emléke
hajnali szolgálaton
Tropár 3. hang. Minta: Az isteni hit...
Elvehetetlen kincsként őrizted az üdvös hitet, háromszorosan boldog. * Elhagytad atyáid istentelenségét, * az Uralkodó nyomába léptél, * bőségesen beteltél isteni kegyelmi ajándékokkal, * dicsőséges Adorján. * Esedezzél Krisztus Istenhez, *’ hogy üdvözítse a mi lelkünket!
Dicsőség… most és… 
Varázsvesszőként birtokolván Fiad keresztjét, Istenszülő * általa az ellenséges fondorlatokat elhárítjuk, * szünet nélkül téged magasztalva.
Az első zsoltárcsoport után a Szent Kereszt leülői 
4. hang
Megváltottál minket drága véreddel a törvény átkától, * keresztre szögeztetvén, * és lándzsával átszúratván, * az emberekre halhatatlanságot árasztottál, *’ Üdvözítőnk, dicsőség néked!
Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg isteni erőddel népedet, * és segíts minden megtámadóink ellen, * kik védeszközül bírjuk a te békefegyveredet, *’ a legyőzhetetlen győzelmet.
Dicsőség... most és... fájdalmas Istenszülő-ének. Mintadallam: Elcsodálkozott József...
Kereszted alatt állván a legszeplőtelenebb Bárány, * a Bárányt, a Szabadítót a gonosz szenvedésektől letartva látta, * fájdalmasan rátekintett és ezt mondá: * Legédesebb Fiam, minő új és különös látvány ez? * Hogy vállalhattad magadra önként a sebeket? * Hogyan szenvedhetsz te önkéntes keresztre feszíttetést? * Hogy viselheted el a keserű halált? *’ Dicsőítem, Emberszerető, a te mindent felülmúló megalázkodásodat! 
A második zsoltárcsoport után a Szent Kereszt leülői.
 4. hang. Mintadallam
Hamar előzz meg minket, * míg a téged káromló ellenség rabságába nem esünk, * mely ellenünk ármánykodik, Krisztus Istenünk! * Verd le kereszteddel az ellenünk támadókat, * hadd ismerjék meg az igaz hit erejét * az Istenszülő imáiért *’ - egyedüli emberszerető.
Ugyanarra 
Keresztre szögeztek téged a zsidók, Üdvözítőnk, * minket választottál azért a pogányok közül, * Krisztus Istenünk. * Önként kiterjesztetted kezedet a kereszten, * s oldaladon a lándzsadöfést eltűrted, * irgalmad bőségével. *’ Emberszerető, dicsőség néked!
Dicsőség... most és... fájdalmas Istenszülő-ének ugyanarra
Érintetlen Szűzanyád, midőn a keresztre szegezve látott téged, * irdatlan fájdalmában így kiáltott föl: * Minő új, félelmetes és dicsőséges csoda ez itt? * A gonoszok gyülekezete hogyan szegezhetett téged keresztre, * mindnyájunknak Élete, *’ én édes világosságom!
Kánon
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Az élet éjszakájában szörnyű álom borult reám, ébressz engem a bűnbánat világosságára, a te vértanúid könyörgésére, Krisztus Istenem, hogy dicsőítselek téged!
Az istenismeret édességet csepegtető ajkáról merítetted saját édességedet, s a hajdani tudatlanság mérgét valósággal kihánytad, Istenben boldog Adorján.
A felkelő nap sugaránál fényesebb volt a te lelked, s a bajvívás világosságába küldted társadat, Natália, asszonyok ékessége.
Istenszülő-ének
Saját Alkotódat fogadtad méhedbe, Tisztaságos! Azt, aki önakaratból, a te magtalan méhedből testesült meg felfoghatatlan módon. Azért valóban a teremtett világ Nagyasszonya vagy.
III. óda. 6. hang. Nincs oly szent...
Megmenekültél az üres bálványimádás bilincséből, s bilincsbe vert Krisztus iránti buzgó szereteted, te pedig küzdelmedben boldogan részesévé lettél az ő bilincseinek, szent vértanú.
Lábatokat vasrúddal zúzták össze, Urunknak bajnokai, ti pedig mindannyian az istentelenség csontjait zúztátok össze az állhatatosság és a bátorság rúdjával.
Az istenszeretet tüze lángra lobbantotta lelkedet, s te férjedben fölgerjesztetted Krisztus szeretetének hevét, a testi vágyat pedig végül már gyűlölted, Natália.
Istenszülő-ének
A te isteni szülésed csodája, Tisztaságos, a természet egész rendjét felülmúlja, mert csodálatos módon Istent fogantad méhedben, és a szülés után is mindenkorszűz maradsz.
Katavászia 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Kathizma
 8. hang. Minta: A Bölcsességet...
A vértanúk szenvedésére elszántan * és a hittel bátran fölfegyverkezve * buzgón fölajánlottad magadat a te Uradnak, * a kegyelem segítségével az ellenség gőgjét letörted, * végtelenül boldog Adorján, * Krisztus dicső vértanúja. * Midőn küzdelmedet látta Natália, * üdvös szavakkal buzdított téged, hírneves! * Azért így kiáltunk neked: * Esedezzél Krisztus Istenhez, * hogy ajándékozzon bűnbocsánatot azoknak, *’ akik buzgón ünneplik a te szent emlékedet!
Dicsőség… most és… fájdalmas Istenszülő-ének ugyanarra
A Bárányt és Pásztort, a Megváltót meglátta a Bárányka a kereszten, * könnyezve jajgatott és keservesen kiáltott fel: * A világ örvend, hiszen megnyerte megváltását, * bensőm azonban feljajdul, midőn keresztre feszíttetésedet látom, * melyet irgalmas könyörületből vállaltál, hosszútürelmű Uram, * irgalom mélysége, jóság forrása, * szánd meg szolgáidat és ajándékozz bűnbocsánatot azoknak, *’ akik híven magasztalják a te isteni kínszenvedésedet!
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Krisztus volt a vértanúk erőssége, s azok az üldözők erőtlen gőgjét valóban letörték és a mennyből győzelmi jutalmat kaptak.
Saját véredből szőttél magadnak enyészhetetlen köntöst, levetve az enyészet öltözetét. Most az Isten színe előtt állsz dicsőségben, Adorján.
Isteni vérrel teli mindenkor a szentek vére. Valóban illatos kenetként ajánlják Istennek, s az az eltévelyedés rothadását igen hathatósan megszünteti.
Felesége csalfa szavára eltévelyedett Ádám, a te szavadra viszont, ó Natália, elvetette a tévedést Adorján, és boldogságban a Paradicsomban lakik! 
Istenszülő-ének
Valóban kimondhatatlan és felfoghatatlan a földieknek és az égieknek egyaránt a te Istennek tetsző szülésed titka, mindenkorszűz Istenszülő.
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
A huszonhárom bajnok csapata Krisztushoz kötődik most, mert megoldották a nemesek az istentelenségnek valóban erőtlen kötelékét a Szentháromság erejével.
Napként álltál a te küzdőtársaid, a ragyogó csillagok között, Adorján, s az istenfélelem sugarát szórtad, az istentelenség sötétségét eloszlattad, a világ véghatárait megvilágosítottad.
A tökéletes szeretetre intő, szeplőtelen szavaid harmata valóságos orvosság volt férjednek a küzdelemben, istenszerető Natália, vértanúk lakótársa.
Istenszülő-ének
Világ jóságos Nagyasszonya! Juttasd üdvösségre azokat, akik téged lélekből Istenszülőnek vallanak, mert te valóságos Istenszülő vagy, a mi legyőzhetetlen védelmezőnk!
VI. óda. 6. hang. Az élet tengerét...
Krisztus keze kormányzott titeket, így az istentelenség tengerén sértetlenül mentetek át, és a magasságbeli fényesség nyugodalmas révébe jutottatok, az Úrnak bajnokai.
Küzdelmeid virágai a természetfölötti pályabér jó illatát árasztják. A kínok tüzén elégett, kedves tömjénáldozatává lettél Istennek, ó bölcs Adorján!
A te szent lelked a hit szépségével ékeskedett, s Krisztusnak valóban teremtetlen szépségét kereste, tisztaságos Natália; az ő szeretetétől el nem fordultál.
Istenszülő-ének
Legszentebb Nagyasszony, ki az emberek számára Urunkat, a világ kormányzóját szülted, szenvedélyeim nem csillapodó és rettenetes viharát csillapítsd le, és adj szívemnek nyugalmat!
Katavászia
Az élet tengerét * a kísértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, * ó Nagyirgalmú!
Konták
4. hang. Minta: Megjelentél ma [= Kijelentéd]...
Istenben bölcs feleségednek igéit * szívedbe befogadván, * Krisztus vértanúja, Adorján, * a kínzatásokban előtte jártál, * és házastársaddal elnyerted *’ a győzelem koszorúját.
Ikosz
Örömünnepként ragyogott föl a hívekre * az istenes Adorján napja. * Örvendezzünk lelkesen, * és kiáltsuk neki: * Az Úrnak vértanúja, ki jó harcot harcoltál, * és az igazság koszorúját az égből elnyerted, * szabadíts meg mindnyájunkat az ellenség minden rosszindulatától, * adj nekünk lelki és testi gyógyulást, * tisztítsd meg lelkünket minden szennytől, * ki a mennyből házastársaddal együtt elnyerted a győzelem koszorúját!
VII. óda. 6. hang
Harmatozóvá tette az angyal * az istenfélő ifjak tüzes kemencéjét, * a kaldeusokat pedig megégeté az isteni parancs, * meggyőzve a zsarnokot, hogy így kiáltson: * Áldott vagy te, atyáinknak Istene!
A magasságbeli Sionnak leronthatatlan tornyai voltatok, vértanúk. Küzdelmeitek fegyverével leromboltátok az ellenség minden ostromló eszközét. Ezért mindenkor buzgón tiszteljük a ti emléketeket.
Nyilvánvalóan védelmezőnek kapta Adorján Natáliát Istentől, hogy kivonja őt az eltévelyedés mélységéből és megtanítsa az énekre: Áldott vagy te, atyáinknak Istene!
Drága kincsként őrizted a vértanú kezét, s nem engedted elrabolni szemérmetességed drága kincsét az arra törekvőknek, tisztaságos, hiszen a mindenek Istenének keze vezérelt. 
Istenszülő-ének
A kemence nem égette meg a három ifjút, és ez a te szülésed előképe volt. Az isteni tűz benned lakozott, és nem égetett meg téged, és mindnyájunkat megtanított arra, hogy kiáltsuk: Áldott vagy te, atyáinknak Istene!
VIII. óda. 6. hang. A lángok között a szent ifjaknak...
A kínvallatás tüzén egészen elégő áldozatként elégettek titeket, bajnokok, s ti véretekkel eloltottátok az istentagadás minden lángját, és hangoztattátok: Magasztalunk téged, Krisztus, mindörökké.
A te vértanúid vérének patakzása gyógyító szerek folyamává lett a világ számára, s a gonosz szenvedélyek tengerét elapasztotta. Azért dicsérjük őket, téged pedig, Krisztus, magasztalunk.
Ki ne csodálná a csodálatos asszonynak az Úr iránti szeretetét? Mennyire gyűlölte a testi vágyakat, s mennyire buzdította férjét, hogy tisztelje és dicsőítse Krisztust mindörökké! 
Istenszülő-ének
A világosságtól származott, világosságot árasztó Igét fogantad, és kifejezhetetlen módon meg is szülted, de meg is dicsőültél, mert a Szentlélek benned lakozott, Leányzó! Azért téged is magasztalunk mindörökké.
Katavászia
A lángok között a szent ifjaknak * harmatot ömlesztettél, * és az igaznak áldozatát a vízzel együtt fölégetted, * mert te mindent művelhetsz, Krisztus, tetszésed szerint, * azért magasztalunk téged mindörökké!
IX. óda. 6. hang. Istent embereknek lehetetlen meglátni...
Tagjaitok kifeszítése, a gyötrelmek növelése, a kard, a tűz, az ideiglenes testi halál egyáltalán nem szakíthatott el benneteket Krisztus szeretetétől. Azért mindig vele örvendeztek is mindörökre.
Semmiféle ellenség által le nem győzhető sereg, Isten városa és megerősített királyi palotája, bezárt szent Paradicsomkert, győzedelmes hadoszlop, Isten választotta nép, az Egyház megingathatatlan oszlopai gyanánt tűntetek fel, vértanúk.
Isteni fényt árasztó világítókká, ragyogó csillagokká, reánk a jámborság fényét sugárzó fáklyákká, a dicsőség napjának sugaraivá, a nem alkonyodó boldogság gyermekeivé lettetek, Krisztus tiszteletreméltó bajnokai.
A Szentlélek vizétől duzzadó forrás, isteni kegyelmi ajándékokkal teli folyó, bajnoki küzdelmek forrását csordító kehely, üdvösség tengere voltatok, vértanúk, kik megszabadítotok minket mindenféle kísértés viharától.
Krisztus vértanúinak karában a mindenség Uralkodójának trónusa előtt állsz, hírneves. Vedd oltalmadba azokat, akik híven és lelkesen megünneplik a te emlékedet, szabadítsd meg őket imádságoddal minden reájuk zúduló kísértéstől! 
Istenszülő-ének
A te felfoghatatlan és megmagyarázhatatlan szülésed most feltámadást hozott a holtaknak, legszentebb Istenszülő, mert a belőled testbe öltözött élet fényt árasztott mindnyájunkra, s eloszlatta a halál szomorú éjszakáját.
Katavászia
Istent embereknek lehetetlen meglátni. * Őrá nem mernek * az angyali rendek tekinteni. * De általad, Tisztaságos, * halandóknak is látható lett a megtestesült Ige, * kit az égi hadakkal együtt magasztalván, * téged dicsőítünk! 
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Vértanúké
Magasztalnunk kell Adorjánt, a legyőzhetetlen vértanút, a bajnokok erősségét, Szent Natáliával együtt. Velük együtt tündöklik a vértanúk szent serege, a győztes hadoszlop. Megtartjuk fényes emléküket, és szent dalokkal köszöntjük őket, mert ők mindnyájunkért esedeznek Krisztushoz.
Istenszülő-ének
Te vagy, Legszentebb, az egész világ legyőzhetetlen oltalmazója és őrzője, pártfogója és erőssége, lerombolhatatlan bástyája és törhetetlen üdvössége, isteni vára mindenféle szükségében. Azért te, Istennek, a mindenség Uralkodójának édesanyja és szolgálója, szabadíts meg, kérlek, engem is, a te szolgádat, mindenféle veszedelemtől!
Dicséreti sztihirák
8. hang. Minta: Ó, megdöbbentő csoda...
Ó, nagyon nemes lelkű Adorján! * Az Uralkodó szavát teljesítetted, * a világ minden gyönyörűségét megvetetted, * a keresztet válladra vetted, * s az ő szenvedéseinek részesévé lettél. * Mindkettőben valóban kipróbáltnak bizonyultál. * Azért mi, hívek tiszteljük ma *’ a te szent emlékedet. (kétszer)
Ó, milyen kitartó voltál, Adorján! * A kínvallatások hullámverése állandóan hányt-vetett, * de irányítóddá lett házastársad * és nyugalmas révbe vezetett téged. * A mennyei városba jutottál, * most is ott lakozol, hírneves vértanú. *’ Esedezzél kérünk, a te magasztalóidért!
Egészen a bilincsekig és a kifeszíttetésig, * tagjaitok elvesztéséig állhatatosan harcoltatok, * lelketeket a Teremtőnek ajánlottátok, * valóban örök nyugalmat és végtelen boldogságot nyertetek. * Ó, milyen isteni nyugalmat kaptatok Krisztustól, *’ minden tiszteletre méltó, dicsőséges vértanúk!
Dicsőség... 2. hang
Az Úr, aki mindent előre ismer * kimondhatatlan gondviselésével úgy látta jónak, szent vértanú, * hogy téged mint bőven termő szőlővesszőt * a vértanúság kardjával sokféleképpen megmetsszenek, * s te az erősség bőséges gyümölcsét teremjed, * ebből táplálkozzék a te buzgó, hív magasztalóid lelke, *’ dicsőséges Adorján!
Most és... 
Minden reményemet beléd helyezem * Istennek Anyja, *’ őrizz meg engem a te oltalmad alatt!
Előverses sztihirák
4. hang
Megváltó Jézusunk, * kereszted legyen a mi védelmező pajzsunk, * mert nincs a híveknek más reménysége, * csak te, kit testben szegeztek rá, *’ és aki róla a kegyelem bőségét árasztod.
Mintadallam.
Jelül rendelted azoknak, * kik félnek, Urunk, téged, * a te tiszteletreméltó keresztedet, * melyen diadalmaskodtál, * a sötétség fejedelmei és hatalmasságai fölött, * és amellyel visszavezettél minket a régi boldogságra. * Azért dicsőítjük a te emberszerető üdvgondozásodat, * mindenható Jézus, *’ lelkünk üdvözítője!
Mily csodálatos a ti küzdelmetek, szent vértanúk! * halandó testben harcoltatok, * és a szellemi ellenséget megfutamítottátok, * nem félemlített meg titeket a zsarnokok fenyegetése, * nem tört meg a kínvallatások alkalmazása. * Méltán nyertétek el Krisztustól a dicsőséget. *’ Eszközöljétek ki a mi lelkünknek is a nagy kegyelmet!
[bookmark: _GoBack]Dicsőség... most és... fájdalmas  Istenszülő-ének. Mintadallam: Mint a vértanúk...
Meglátta Édesanyád, hogy keresztre feszítettek, * szögekkel odaszegeztek, * és a te oldaladat lándzsával átszúrták, * felzokogott siránkozásában: * Ó én drága Fiam! * Hogy ítélhetett a törvényszegő nép halálra, * hiszen életet adtál az alvilágban levőknek? * Támadj föl, Gyermekem, *’ és örvendeztesd meg szeretteidet!
Tropár 3. hang. Minta: Az isteni hit...
Elvehetetlen kincsként őrizted az üdvös hitet, háromszorosan boldog. * Elhagytad atyáid istentelenségét, * az Uralkodó nyomába léptél, * bőségesen beteltél isteni kegyelmi ajándékokkal, * dicsőséges Adorján. * Esedezzél Krisztus Istenhez, *’ hogy üdvözítse a mi lelkünket!
Dicsőség… most és… 
Istenszülő, menedékünk és erőnk, * világnak hatalmas segítsége, * oltalmazd meg imáid által, ó egyetlen áldott, * minden szükségtől a te szolgáidat!

